Ny Airbus A350-900 ULR kan flyve 20 timer i træk - CHECK-IN.dk
Airbus A350-900 ULR på første flyvning (Foto: Airbus)
Af: Ole Kirchert Christensen i Flådenyt 24. april 2018
Senest opdateret: 24. april 2018 kl. 12:11 Print
Airbus har sendt det første langtrækkende A350-fly på vingerne, og i løbet af andet halvår af 2018 vil Singapore Airlines få det første eksemplar leveret.
Flyproducenterne forsøger til stadighed at udvikle passagerfly med en længere rækkevidde, end der er set tidligere. Et af disse en Airbus A350-900 ULR (Ultra Long Range), som mandag gennemførte den første flyvning fra lufthavnen i Toulouse.
Flyet er udstyret med to Rolls-Royce Trent XWB-motorer og har fået foretaget nogle ændringer, således at det er muligt at tanke mere end 165.000 liter brændstof uden ekstra tanke. Det rækker til 20 timers flyvning, eller hvad der svarer til en rækkevidde på 9.700 nautical miles, hvilket er næsten 18.000 kilometer.
I de kommende måneder skal flyet gennemføre en række testflyvninger med de modifikationer, der er foretaget. Udover øget brændstofkapacitet er der også tale om nogle aerodynamiske forbedringer, hvilket inkluderer større winglets.
Testflyet har produktionsnummer MSN 216 og skal leveres til Singapore Airlines i løbet af andet halvår af 2018. Singapore Airlines er lanceringskunde på den langtrækkende A350, som selskabet har bestilt syv eksemplarer af. Herudover har det asiatiske flyselskab bestilt yderligere 60 A350´ere, hvoraf 21 allerede er leveret. Singapore Airlines bliver således den største A350-900 kunde i verden.
Indtil A350-900 ULR kommer i kommerciel drift, er det i dag Boeing 777-200LR, der er verdens længstrækkende langdistancefly med 17.395 kilometer. Herefter følger Airbus A340-500, Boeing 787-9 Dreamliner, Airbus A380-800 og Boeing 787-8 Dreamliner, der ligger tæt på hinanden mellem 15.200 og 16.700 kilometer.
Længere nede på listen kommer Boeing 747-8, Airbus A350-1000, Airbus A340-600, Boeing 777-300 og Airbus A350-900. Her er der tale om fly, der har en rækkevidde på mellem 14.300 og 14.800 kilometer.
Det er planen, at Singapore Airlines vil indsætte det nye ULR-fly på ruter mellem Singapore og USA, og der er allerede planlagt genåbning af ruten mellem Singapore og New York, der således atter vil blive verdens længste flyrute.
Ved udgangen af marts havde Airbus modtaget 854 ordrer for A350 XWB-serien fra 45 kunder over hele verden. Det har gjort det nye fly til det bedst sælgende langdistancefly nogensinde.